Richard Koolmeister

Richard Koolmeister (28. november 1905 Tallinn – 5. juuni 1981 Västerås) oli eesti vaimulik.

Richard Koolmeister sündis Tallinnas vennastekoguduse jutlustaja Peeter Koolmeisteri ja tema abikaasa Leena (nn Prass) pojana. Ta lõpetas 1926. aastal Jakob Westholmi Gümnaasiumi. Aastatel 1929–1935 õppis ta Tartu Ülikooli usuteaduskonnas ja 1948–1950 Uppsala Ülikooli usuteaduskonnas; kaitses tööga "Selbstverleugung, Kreuzaufnahme und Nachfolge. Eine historische Studie über Mt. 16, 24" aastal 1951 lic theol väitekirja. Ta oli korporatsiooni Sakala vilistlane. Prooviaastal oli ta Tallinna Toompea Kaarli koguduses õpetaja Artur Soomre juures. Ordineeriti õpetajaks Tallinna toomkirikus 27. detsembril 1936 Hugo Bernhard Rahamägi poolt.

Ta oli aastatel 1936–1939 Tallinna praostkonna vikaarõpetaja, praostkonna noortetöö õpetaja ja Tallinna Tütarlaste kommerts- ja kaubanduskooli usuõpetaja. 1939. aastal oli Tallinna Peetruse koguduse asutaja-õpetaja. Aastatel 1939–1940 oli ta Viljandi Pauluse koguduse õpetaja-kohusetäitja (17. detsembril 1939 kandideeris ta sama koguduse õpetajaks Jaan Lattiku ametijärglasena, kuid olles ainsa kandidaadina üles seatud, kukkus läbi häältega 147:254, kuna kogudus tahtis Jaan Lattiku naasmistJ. Lattiku järglane kukutati läbi. Rahvaleht, 18. detsember 1939, nr. 297, lk. 6.). 1940. aastal oli ta Tallinna praostkonna vikaarõpetaja, 1941. aastal lühikest aega Tallinna Peeteli koguduse ajutine asetäitja õpetaja; aastatel 1941–1944 oli ta Tallinna Peetruse koguduse õpetaja kohusetäitja, aga ka Tallinna Niguliste koguduse ja Emmause õhtukoguduse ajutine asetäitjaõpetaja.

Juba koolipõlves oli ta tegev mitmes noorteorganisatsioonis ja võttis osa koolinoorsooliitude kongressidest. Olnud EELK Noorsootöö keskuse noorte ja laste ajakirjade Laste Sõber, Pühapäevakool ja Noorte Juht sekretär ja toimetaja 1937–1939 ning vastutav väljaandja alates 1957.

1944. aastal asus ta ümber Rootsi. Ta oli aastatel 1945–1981 E.E.L.K. Põhja-Rootsi piirkonna (Eskilstuna, Örebro, Kumla ja Västeråsi koguduse) õpetaja. Töötas arhiivitöötajana Uppsala Ülikooli usuteaduskonna seminaris, Uppsala toomkapiitlis ja 1953–1972 gümnaasiumiõpetajana Västeräsis, õpetades usuõpetust, filosoofiat, psühholoogiat, ajalugu, geograafiat, kodanikuõpetust ning kreeka ja ladina keelt. Aastatel 1953–1955 oli ta E.E.L.K. Rootsi praostkonna abipraost, 1955–1981 aga praost. Ühtlasi oli ta aastatel 1964–1971 E.E.L.K. assessor.

Richard Koolmeister oli 1955. aastast Eesti Piiblikomitee esimees. 1968. aastal oli ra Piibli redigeerimise komisjoni juhataja, aastatel 1978–1981 ajakirja Eesti Kirik peatoimetaja, sihtasutuse Eesti Ühisabi esimees ja kirjastuse Eesti Vaimulik Raamat esimees.Album Academicum Universitatis Tartuensis 1918–1944. III, lk. 21

Reisis Vahemere ning Kesk- ja Põhja-Euroopa maades ning avaldas hulgaliselt eesti-, saksa-, inglise- ja rootsikeelseid teaduslikke ja populaarteaduslikke artikleid ja kirjutisi, näiteks: "Uppsala piiskopkond ja Eesti kirik", "Selbstverleugnung, Kieuzaufnahme und Nachfolge", "Oma rist", "Transfiguxatus est", "Arst jutustab Jeesusest", "140 years since foundation of Bible Society in Tallinn", "Niguliste kirik", "Zur Geschichte der Synoden in der Kirche Estlands" (koguteoses "Kirche im Osten"), jutlustekogu "Püha tee - via saera" jne.

 Isiklikku 
Tema õemees oli Järva-Peetri Püha Peetruse koguduse õpetaja Richard Jõgis.

 Viited 

 Välislingid 
 https://eelk.ee/elulood/koolmeister_richard.html

Kategooria:Viljandi Pauluse koguduse vaimulikud
Kategooria:Eesti teoloogid
Kategooria:Eesti ajakirjanikud
Kategooria:Tartu Ülikooli usuteaduskonna vilistlased
Kategooria:Uppsala Ülikooli vilistlased
Kategooria:Korporatsioon Harjola liikmed
Kategooria:Korporatsioon Sakala liikmed
Kategooria:Jakob Westholmi Gümnaasiumi vilistlased
Kategooria:Eestlased Rootsis
Kategooria:Sündinud 1906
Kategooria:Surnud 1981